AARHUS: Bruuns Bro skal alligevel ikke rives ned og bygges op på ny for at give plads til at køreledningerne til fremtidens el-tog kan føres under den. I stedet bliver sporene sænket for at skaffe den nødvendige plads.

Det har partierne bag togfonden i dag besluttet på et møde med transportminister Ole Birk Olesen (LA).

Her præsenterede BaneDanmark de to løsningsmodeller. Politikerne valgte den billigste - og den der giver Aarhus færrest gener.

En nedgravning af sporene vil koste 209 mio. kr., mens det vil koste 273 mio. kr. at rive bro og vandrehal ned og bygge dem op igen.